Miguela Xuereb .td_uid_2_612af6e9e5a65_rand.td-a-rec-img{text-align:left}.td_uid_2_612af6e9e5a65_rand.td-a-rec-img img{margin:0 auto 0 0} Il-Partit Nazzjonalista wiegħed li jekk ikun fil-Gvern se jaħdem biex tiżdied l-effiċjenza tal-Qrati biex b'hekk jonqos id-dewmien tal-każijiet. Il-Kelliem għall-Ġustizzja tal-PN, Joe Ellis ikkritika lill-Gvern talli naqas milli jirreaġixxi għall-kummenti tal-Imħallef Francesco Depasquale fuq il-qagħda "inkwetanti" li jinsabu fija l-Qrati ta' Malta. Depasquale, li huwa l-President tal-Għaqda tal-Imħallfin u l-Maġistrati, ilbieraħ qal li hemm nuqqas kbir ta' riżorsi fil-Qrati Maltin u li minn mindu twaqqfet l-Aġenzija tas-Servizzi tal-Qorti, s-sitwazzjoni marret għall-agħar. "Il-Partit Nazzjonalista ilu jħambaq fuq dak li qal l-Imħallef Depasquale. In-nuqqas ta' riżorsi fil-Qrati qed tnaqqas mill-effiċenza ta' din l-istituzzjoni tant importanti għas-sistema demokratika," qal Ellis. Huwa żied jgħid li l-Gvern mhux qed jindirizza l-problema ta' nuqqas ta' ġudikanti. Minbarra dan, minħabba li hemm anke nuqqas ta' ħaddiema, il-Gvern naqas milli jipprovdi l-assistenza meħtieġa lill-ġudikanti. Dwar it-twaqqif tal-Aġenzija tas-Servizzi tal-Qorti, Ellis saħaq li din l-organizzazzjoni qed isservi biex tiżdied il-burokrazija fis-sistema legali minħabba li l-għodda diġitali mhux qed jintużaw. "In-nuqqas ta' ftehim kollettiv mal-impjegati tal-Aġenzija qiegħed ikun ta' xkiel sabiex jiġu ingaġġati l-impjegati meħtieġa," kompla jgħid Ellis. Ellis wiegħed li Gvern Nazzjonalista juża aħjar il-fondi pubbliċi u jiddedika aktar riżorsi biex il-Qorti taħdem b'mod aktar effiċjenti. Fl-2019: Titwaqqaf Aġenzija għas-Servizzi tal-Qrati "Il-Ministru Edward Zammit Lewis għadu ma refa' l-ebda responsabilità" – PN Il-kritika tal-PN laħqet anke lill-Ministru tal-Ġustizzja Edward Zammit Lewis, li żamm il-pożizzjoni tiegħu minkejja s-sejħiet għar-riżenja tiegħu. Aktar kmieni dan ix-xahar, ġie żvelat li Zammit Lewis kien ikkomunika ma' Yorgen Fenech fuq numru ta' affarijiet wara li kien magħruf li Fenech kien is-sid tal-kumpanija 17 Black. Fost l-iktar konverżazzjonijiet li qajmu kontroversja kien il-messaġġ li fih Zammit Lewis irrefera għall-votanti Laburisti li jridu jinqdew bħala 'ġaħan'. Aqra aktar: Qalu li Busuttil hu "theddida"; Zammit Lewis b'messaġġi mas-sid ta' 17 Black Il-famuża 'ġaħan': "Hekk irid il-Laburist ġaħan, min jaqdih" – Edward Zammit Lewis "Edward Zammit Lewis għadu ma refa' l-ebda responsabilità politika għall-fatt li baqa' f'kuntatt ma' Yorgen Fenech meta sar magħruf li kien is-sid ta' 17 Black. Hu għandu jirrealizza li l-poplu xeba' bil-kultura tax-xejn mhu xejn," żied Ellis. Il-Kelliem għall-PN qal li Zammit Lewis għandu jagħmel il-wisgħa għal min hu lest jindirizza din il-kriżi b'mod serju u enerġetiku. Huwa kkritika wkoll lill-Prim Ministru Robert Abela talli naqas milli jieħu azzjoni kemm fuq Zammit Lewis, kif ukoll fuq is-sitwazzjoni fil-Qorti. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612af6e9e5eab_rand.td-a-rec-img{text-align:left}.td_uid_3_612af6e9e5eab_rand.td-a-rec-img img{margin:0 auto 0 0}